Title: Dôvodová správa
Author: aaaaa
Company: MSPNM

Predkladacia správa

     K vypracovaniu predmetného návrhu zákona č. 92/1991 Zb. o podmienkach prevodu majetku štátu na iné osoby v znení neskorších predpisov ministerstvo pristúpilo na základe zadaných úloh vládou Slovenskej republiky ako vyplynuli z uznesení vlády č. 805/2000 úloha C.26. "v spolupráci s ministerskou financií predložiť na rokovanie vlády návrh novely zákona č. 92/1991 Zb. o podmienkach prevodu majetku štátu na iné osoby v znení neskorších predpisov so zámerom umožniť použitie príjmov a výdavkov Fondu národného majetku SR aj na riešenie záväzkov vo vybraných oblastiach", 841/2000 úloha B.1. "predložiť na rokovanie vlády návrh zákona, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov do troch mesiacov od schválenia novely Ústavy SR v Národnej rade SR."  a 967/2000 úloha C.5. "pripraviť návrh novely zákona č. 92/1991 Zb. v znení neskorších predpisov, ktorá umožní prechod bytových domov podľa legislatívneho zámeru do vlastníctva obcí" a Plánu legislatívnych úloh vlády Slovenskej republiky na rok 2001. 

 	V novele zákona sa predkladateľ zameral najmä na posilnenie kontrolnej funkcie  štátu prostredníctvom Najvyššieho kontrolného  úradu, rozšírenia možnosti použitia časti prostriedkov Fondu národného majetku Slovenskej republiky získaných z privatizácie na výdavky spojené so záväzkami vo vybraných oblastiach a možnosti prechodu bytových domov do vlastníctva obcí.

 V súvislosti s problémom zakladania akciových spoločností v návrhu zákona ministerstvo upravuje ustanovenie § 11 ods. 2 tak, aby bolo jednoznačne stanovené kto takúto akciovú spoločnosť na základe rozhodnutia o privatizácii založí. 

     Kvôli lepšej likvidite pohľadávok FNM SR a rýchlejšiemu získaniu finančných prostriedkov od nadobúdateľov privatizovaného majetku sa umožňuje fondu postúpiť (odpredať) transparentnými metódami svoje pohľadávky iným subjektom.
 
     Novela taktiež spresňuje niektoré ustanovenia zákona tak ako to vyplynulo z praxe.

     Prijatím tejto novely nevzniknú požiadavky na štátny rozpočet ba naopak, použitie časti prostriedkov získaných z privatizácie umožní znížiť výdavky súvisiace s obsluhou štátnych dlhov prostredníctvom vytvorenia osobitnej memorandovej položky, na ktorej sa po príslušnom rozhodnutí vlády budú príjmy a výdavky poskytnuté Fondom národného majetku SR evidovať. 

     Novela zákona bola predmetom medzirezortného pripomienkového konania. Výsledky medzirezortného pripomienkového konania tvoria osobitnú časť návrhu novely zákona.

- 1 -

     V rámci medzirezortného pripomienkového konania k novele zákona uplatnili MF SR, MDPT SR a MPSVR SR zásadné pripomienky. MF SR žiadalo do dôvodovej správy vyčísliť rozpočtové dôsledky na rozpočty obcí pri prevode obytných domov (§ 47 ods. 2 návrhu). MDPT SR žiadalo doplniť do § 10 ods. 4 "Slovenskú poštu štátny podnik". MPSVR SR zásadne nesúhlasilo s navrhovaným znením § 11 ods. 2 k majetkovej účasti štátu ako aj s odôvodnením v dôvodovej správe. 

     Predkladateľ návrhu zákona dňa 18.4.2001 vyvolal s pripomienkujúcimi orgánmi rokovanie za účelom odstránenia zásadných rozporov. Rokovania sa nezúčastnilo MPSVR SR, ktoré oznámilo, že na svojej zásadnej pripomienke netrvá. 

     Rozpor s MF SR bol odstránený s tým, že predkladateľ do dôvodovej správy uvedie skutočnosť, že ide o prevod obytných domov na základe zmluvného vzťahu.

     Ako vyplynulo z rokovania s MDPT SR, ministerstvu ide skôr o vytvorenie akciovej spoločnosti so 100% majetkovou účasťou štátu. Predkladateľ návrhu zákona vysvetlil, že  transformácia Slovenskej pošty štátneho podniku na akciovú spoločnosť je možná len na základe rozhodnutia o privatizácii s určením majetkovej účasti štátu alebo fondu a následnom prechode majetku na fond. Tento rozpor sa na úrovni ministrov podarilo odstrániť. 

     Návrh zákona bol dňa 14.5.2001 prerokovaný na Porade ekonomických ministrov a 5.6.2001 v Legislatívnej rade vlády SR. Pripomienky, ktoré boli uplatnené na týchto rokovaniach predkladateľ návrhu zákona akceptoval a do návrhu zákona zapracoval.

     Návrh zákona sa predkladá bez rozporov.

- 2 -